De overlevende forteller: Slik var begravelsesmassakren i Jemen
Videoklippet varer i 43 sekunder. Kameramannen filmer selskapshallen i den jemenittiske hovedstaden Sanaa fra avstand. Bygningen, som trolig hadde opp mot tusen mennesker på innsiden lørdag, var truffet av en rakett. Kameramannen zoomer inn på to personer som prøver å klatre ut av den ødelagte annenetasjen i bygget. Et sekund senere, kommer lyden av bombefly tilbake. Så smeller det. Bakgrunn: Begravelsesmassakre i Jemen: Minst 140 drept og 525 skadet i bombing Ismael Sharaf var ikke på avstand, slik kameramannen var. Han var inne i bygningen i de samme sekundene. – Jeg deltok i begravelsen, da den første raketten traff. Det oppsto panikk. Ødelagte kropper lå oppå hverandre, sier 26-åringen til VG. Sharafs kamp for å komme seg ut, hadde nettopp startet. VG har siden lørdag ettermiddag snakket med øyenvitner og overlevende og sett igjennom filmer og alle tilgjengelige bilder fra Sanaa, for å tegne et bilde av hvordan ett av Jemen -krigens verste massedrap utspilte seg.– De som var mindre skadet og levde, som meg, forsøkte å komme seg ut av bygningen. Men det var døde kropper overalt. Sharaf løp mot hovedutgangen, men måtte snu på grunn av at det brant der. – Vi løp mot et hull i veggen som angrepet hadde laget, men nedenfor var det biler i brann og det var eksplosjonsfare. Vi kunne ikke hoppe ned der, og vi måtte snu. Sharaf og andre gjenlevende fant så et vindu i enden av hallen. Det var fire til fem meter ned, men de måtte hoppe. – Vi var utenfor i hagen, da den andre raketten traff hallen. Det var så mange mennesker igjen inne, som ikke hadde kommet seg ut. De døde. Søndag snakket VG med Sharaf på nytt for å høre hvordan det gikk med ham. – 19 av vennene mine ble drept. 24 er på intensivavdelingen på sykehus, sier han.Ali Al-Shaabani, 30, deltok også på begravelsen. Han hevder at så mange som 2000 mennesker var i eller rundt selskapshallen i forbindelse med begravelsen. Det var sjeik Ali-al-Rawishan som ble begravet. Han er far til innenriksministeren, en alliert av Houthi-bevegelsen og landets tidligere president Ali Abdullah Saleh. – Jeg hadde nettopp forlatt begravelsen og var 150 meter unna da den første raketten traff. Jeg løp unna, sier Al-Shaabani til VG i en samtale på meldingstjenesten WhatsApp. Etter at den andre raketten traff, løp masse folk i området til for å bidra. – Mens hjelpearbeidere kom til for å hjelpe de skadede, traff en tredje rakett hjelpearbeiderne. De fleste døde, sier han. Sanaa-journalisten Hussain Albukhaiti sier til VG over telefon at denne typen doble eller triple angrep er en kjent strategi for Saudi-Arabia og deres allierte. Ali Al-Shaabani følte seg heldig fordi han hadde kommet seg ut av hallen, men nesten alle hans venner var igjen inne: – Jeg gikk tilbake til hallen for å se om jeg kunne finne vennene mine, men de fleste var drept. Kroppene var forbrente. Al-Shaabani og andre jemenitter har sendt VG en rekke bilder fra hallen, som ikke kan trykkes. Forkullede, forvridde kropper ligger i ruinene. På et av bildene ligger en ødelagt barnekropp med ansiktet ned. Hjelpearbeidere holder opp avrevne kroppsdeler. – Vi som leter, kjenner ikke igjen de døde, sier han.En koalisjon ledet av Saudi-Arabia har siden mars 2015 utført luftangrep mot den lokale Houthi-bevegelsen, som tok kontroll over Jemens hovedstad Sanaa i september 2014. Over 10.000 mennesker er drept. Saudi-Arabia har lenge vært en nær alliert av Vesten. Det amerikanske senatet har nettopp godkjent et salg av tanks til den sunniarabiske stormakten verdt 1,15 milliarder dollar , og britiskproduserte klasebomber , sluppet av koalisjonen, har drept sivile. Også Norge eksporterte militært materiell for 733 millioner til Saudi-Arabia fra 1998 til 2014. Først benektet Saudi-Arabia for å ha stått bak angrepet. Søndag sier de at de «umiddelbart starter en gransking av angrepet». Blant andre skal amerikanske eksperter bidra i arbeidet. Norges utenriksminister Børge Brende skriver på Twitter at han sender sine kondolanser til familiene til ofrene etter det «forferdelige angrepet». – Krigen må slutte umiddelbart, skriver Brende. Sent lørdag kveld, nær midnatt, sendte Al-Shaabani en ny melding til VG. – Jeg kan ikke forklare hva jeg føler. Jeg leter fortsatt etter vennene mine. Jeg spør alle om hvor de kan være. Kanskje jeg finner noen i live? Han avslutter samtalen: – Vær så snill å la hele verden få vite om det som skjer i mitt kjære land.
Da den første raketten traff begravelsen han deltok i, startet Ismael Sharafs desperate forsøk på å komme seg unna.